<classify> BAADA ya Mkurugenzi wa Mashitaka nchini DPP kuipa Mahakama ya Hakimu Mkazi Kisutu kibali cha kusikiliza kesi ya uhujumu uchumi inayomkabili, Mkurugenzi Mkuu wa zamani wa Kampuni Hodhi ya Rasilimali za Reli Tanzania Rahco, Benhadard Tito na wenzake wawili, watasomewa maelezo ya awali Machi 13, mwaka huu.Mbali na Tito, washitakiwa wengine ni Mwanasheria wa Rahco, Emmanuel Massawe na mfanyabiashara ambaye pia ni mwakilishi wa kampuni ya Rothschild South Africa Proprietary Limited, Kanji Mwinyijuma ambao wanakabiliwa na mashitaka ya matumizi mabaya ya madaraka, kula njama na kusababisha hasara ya dola za Marekani 527,540.Awali, Wakili wa Taasisi ya Kuzuia na Kupambana na Rushwa Takukuru, Maghela Ndimbo alidai jana mbele ya Hakimu Mkazi Mkuu, Thomas Simba, kuwa shauri lilikuja kwa ajili ya kutajwa na kwa sababu DPP ametoa kibali wanaomba kuwasomea mashitaka upya.Akisoma mashitaka hayo, washitakiwa wote watatu katika nyakati tofauti kati ya Septemba Mosi, 2014 na Septemba 30, 2015 katika Mkoa wa Dar es Salaam walikula njama ya kutenda makosa hayo chini ya Sheria ya Kuzuia na Kupambana na Rushwa.Katika kesi hiyo, ilidaiwa kuwa Februari 27, 2015, Tito katika ofisi za Rahco zilizoko wilayani Ilala, alitumia madaraka yake vibaya kwa kuipitisha kampuni hiyo ya Rothschild kama mshauri wa mradi wa uimarishaji wa Reli ya Kati bila idhini ya Bodi ya zabuni ya Rahco, hivyo kwenda kinyume na Sheria ya Manunuzi ya Umma.Tito na Massawe wanadaiwa kuwa Machi 12, 2014 katika ofisi hizo za Rahco walitumia madaraka yao vibaya kwa kutia saini barua rasmi ya kuichagua kampuni hiyo, kama mshauri katika mchakato wa uimarishaji wa njia ya Reli ya Kati kwa kiwango cha kisasa standard gauge.Kati ya Machi 12 na Mei 20, 2015 katika ofisi za Rahco, Tito na Massawe wanadaiwa kutumia vibaya madaraka yao kwa kushindwa kuwasilisha mkataba wa huduma ya ushauri, baina ya kampuni hizo mbili kwa Mwanasheria Mkuu wa Serikali AG.  <topic>: KITAIFA 